De nordjyske apoteker venter utålmodigt på at få lov til at tilbyde coronavaccinationer. Det fortæller apotekter Finn Ossian fra Løve Apoteket i Aalborg. - Vi har kompetencerne. Personalet er klar, men vi har ikke den formelle tilladelse til at udføre vaccinationer lige nu. Vi håber, det bliver meget meget snart, siger han. I andre dele af landet er apotekerne allerede i gang med at vaccinere. Derfor får Løve Apoteket rigtig mange henvendelse fra kunder, der ikke kan forstå, hvorfor nordjyderne ikke er med endnu. - Der er rigtig mange der spørger, både folk, der kommer ind og folk, der ringer. Telefonen står næsten ikke stille af samme årsag, og vi er så kede af at give det nedslående svar, at det må vi desværre ikke endnu, siger Finn Ossian. Forhandling er ikke afsluttet Hos Region Nordjylland oplyser chefkonsulent i sundhedsplanlægning Anders Cinicola, at forhandlingerne med apotekerne endnu ikke er afsluttede, og det er i skrivende stund ikke er muligt at sige præcist, hvornår apotekerne kan begynde med at vaccinere. - Men vi er i dialog med apotekerne via Apovac, og vi er tæt på at lande en aftale, som vil betyde, at der vil kunne vaccineres på mange nordjyske apoteker formentlig fra begyndelsen af næste uge, siger han. Det kan ikke gå hurtigt nok, lyder det fra Finn Ossian. - Hvad er problemet? Vi kan det samme som ovre i København. Så det er bare med at komme i gang, og vi glæder os, siger han.

Opsummering:
De nordjyske apoteker er klar til at vaccinere lige så snart, de får tilladelse.